V noči od 14. na 15. april 1895 je Ljubljano prizadel hud potres. Potres je porušil veliko mestnih zgradb, mnoge pa zelo poškodoval, tako da je bilo bivanje v njih nevarno. Precejšnja škoda je bila tudi na prvotni stavbi Deželnega dvorca, tako da so morali deželne urade začasno preseliti v administrativno zgradbo nove bolnišnice. Že julija leta 1895 se je sestal kranjski deželni zbor na izrednem zasedanju v dvorani starega strelišča, kjer so izdali odlok, naj se takoj izdelajo potrebni načrti glede preselitve deželnih uradov, naj se izdela proračun ob upoštevanju mnenja zasebnih izvedencev o usodi razmajanega Deželnega dvorca. Razdejanje, ki ga je zapustil potres, je dajalo velike možnosti za širokopotezno modernizacijo mesta. Pri tem ima velike zasluge tedanji ljubljanski župan Ivan Hribar, ki je bil pobudnik in organizator gradnje vrste pomembnih mestnih zgradb, med njimi tudi novega Deželnega dvorca.